als_Latn dik_Latn sag_Latn
Të bashkuar kundër terrorizmit, ishte ky mesazhi kryesor i përcjellë në Marshimin e Unitetit të zhvilluar në Paris, një eveniment historik që konfirmoi se Europa do të qëndrojë e papërkulur ndaj terrorizmit. Liria dhe toleranca do të jenë arma e saj në luftën që pritet të amplifikohet ndaj radikalizmit
Fakti/Harta e “Le Monde”: “Unë jam Charlie” solidarizim vetëm nga shqiptarët, por jo nga serbët dhe sllavomaqedonasit
Mbi 1 milionë njerëz dhe dhjetëra liderë botërorë u mblodhën në Paris për të nderuar viktimat e sulmeve terroriste. Të krishterë, hebrenj, myslimanë dhe ateistë kanë qëndruar përkrahë njeri tjetrit, ndërsa Shqipëria shfaqi tolerancën e saj ndërfetare me prezencën dhe marshimin e katër përfaqësuesve të feve në vendin tonë, të cilët u duartrokitën me entuziazëm nga turma. ‘Parisi është sot kryeqyteti i botës’, theksoi presidenti francez François Hollande për anëtarët e qeverisë të mbledhur në Elyse, para se të nisej për të marrë pjesë në marshimin republikan kundër terrorizmit në të cilin priten qindra mijëra persona dhe dhjetëra drejtues botërorë. “I gjithë vendi do të ngrihet për më të mirën”, – shtoi presidenti duke përmendur këtë marshim që i përgjigjet një sërë sulmesh të xhihadistëve që shkaktuan 17 të vdekur në Francë dhe një tronditje botërore.
Në prag të tubimit është shfaqur një video, e cila tregon sulmuesin në dyqan, Amedy Coulibaly, i cili zotohet për besnikëri ndaj grupit militant të Shtetit Islamik.
Në video, ai thotë se ka punuar me sulmuesit e revistës “Charlie Hebdo”. “Ne kemi ndarë ekipin tonë në dy, për të rritur ndikimin e veprimeve tona”, ka thënë ai.
Rreth 2,000 policë dhe 1,350 ushtarë u vendosën nëpër rrugët e Parisit për të ofruar siguri. Kryeministri i vendit tonë, Presidentja e Kosovës, Atifete Jahjaga, dhe ministri i Jashtëm, Hashim Thaçi, morën pjesë në tubim, krahas kryeministrit britanik, David Cameron, kancerlares gjermane, Angela Merkel, dhe kryeministrit të Italisë, Matteo Renzi. Mbreti i Jordanisë, Abdullahu II, dhe mbretëresha Rania, ishin gjithashtu prezent, ashtu si edhe kryeministri i Turqisë, Ahmet Davutoglu, kryeministri i Izraelit, Benjamin Netanyahu, dhe lideri palestinez, Mahmud Abbas. Edhe shefi i NATO-s, Jens Stoltenberg, presidenti i Bashkimit Evropian, Dondal Tusk, presidenti i Komisionit Evropian, Jean-Claude Juncker, dhe presidenti i Parlamentit Evropian, Martin Schulz, kanë ndjekur marshimin përkujtimor. Por, një parti politike franceze që nuk ka marrë pjesë në tubimin e solidarizimit është Fronti Kombëtar. Kjo parti është kundër imigracionit dhe kundërshton hyrjen e myslimanëve në Evropë. Udhëheqësja e Frontit Kombëtar, Marie Le Pen, ka thënë të shtunën se ajo nuk do të marrë pjesë në një demonstratë, organizatorët e së cilës nuk e duan. Tre ditët e dhunës terroriste në dhe përreth kryeqytetit të Francës kanë përfunduar me një bastisje më 9 janar, e cila ka rezultuar me vrasjen e vëllezërve Cherif dhe Said Kouachi, të dyshuarit kryesorë të sulmit në revistën “Charlie Hebdo”. Një bastisje tjetër e forcave të sigurisë, të njëjtën ditë, në një dyqan hebre në lindje të Parisit, po ashtu ka rezultuar me vrasjen e personit të armatosur, të lidhur me Al Kaidën, si Amedy Coulibaly. Ky i fundit thuhet se ka vrarë një police franceze më 8 janar dhe katër pengje në dyqan më 9 janar. Forcat franceze të sigurisë janë ende në kërkim të Hayat Boumeddiene, gruas që është thënë se ka bashkëpunuar me Coulibalyn kur ai ka vrarë policen në jug të Parisit. Autoritetet franceze e kanë përshkruar atë si “të armatosur dhe të rrezikshme”. Por, disa burime turke dhe franceze kanë thënë të shtunën se Boumeddiene mendohet se ka hyrë në Turqi më 2 janar, disa ditë para dhunës në Paris, dhe se mund të ketë kaluar kufirin me Sirinë.
Kronika-Franca në gatishmëri të lartë të sigurisë/Ministri i Brendshëm i Francës ka thënë se janë ndërmarrë të gjitha masat për demonstratën e së dielës, e cila ka për qëllim të tregojë unitetin kundër ekstremistëve. Bernard Cazeneuve, ka thënë se qeveria ka dislokuar qindra trupa shtesë, përkrah mijëra policëve dhe forcave të tjera të sigurisë në dhe përreth Parisit. E gjithë kjo vjen pas sulmit në revistën satirike “Charles Hebdo”, në të cilin janë vrarë 12 persona. “Mund të them se kemi marrë të gjitha masat e nevojshme për të garantuar sigurinë e tubimit, në mënyrë që ata që duan të shkojnë atje, të ndjehen të sigurt”, ka thënë Cazeneuve. Udhëheqës botërorë, përfshirë presidenten e Kosovës, Atifete Jahjaga, dhe ministrin e Jashtëm, Hashim Thaçi, pritet të marrin pjesë në tubim. Cazeneuve ka bërë thirrje për “vigjilencë të jashtëzakonshme” duke thënë se Franca është e ekspozuar ndaj rreziqeve. “Në mjedisin e tanishëm, ne po përballemi me rreziqe. Andaj, është e rëndësishme që plani i sigurisë, i cili është zgjeruar në rajonin e Parisit e po ashtu edhe në pjesën tjetër të vendit, duhet të forcohet në javët e ardhshme”, ka thënë Cazeneuve. Ai i ka bërë këto komente pas një takimi urgjent me presidentin e Francës, Francois Hollande. Dy të dyshuarit kryesorë të sulmit në “Charles Hebdo”, vëllezërit Cherif dhe Said Kouachi, janë vrarë nga forcat e sigurisë më 9 janar.
Të premten, policia franceze ka sulmuar dy lokacione të pengjeve, në dhe përreth Parisit, duke vrarë tre pengmarrës, përfshirë dy vëllezërit. Pengu i mbajtur nga vëllezërit Kouachi është liruar, por katër të tjerë të mbajtur nga një person i armatosur, i identifikuar si Amedy Coulibaly, janë vrarë në një treg të hebrenjve në lindje të Parisit. Policia franceze ka thënë se Coulibaly mendohet të jetë personi i njëjtë që ka vrarë një police franceze në jug të Paristit më 8 janar. Mediat franceze raportojnë se bashkëpunëtorja e dyshuar e Coulibalyt, Hayat Boumeddiene, 26 vjeçe, është ende në arrati dhe se policia është vënë në kërkim të saj. Nuk është e qartë nëse Boumeddiene, e cila raportohet të ketë qenë e dashura e Coulibalyt, ka qenë në treg me të. Boumeddiene dyshohet se është e armatosur rëndë. Para se të qëllohej për vdekje nga policia, Coulibaly i ka thënë televizionit francez BFMTV përmes telefonit, se ai ka marrë udhëzime nga grupi i Shtetit Islamik.Ai ka thënë se do të mbrojë palestinezët dhe do të sulmojë hebrenjtë. Militantët e Shtetit Islamik kanë përgëzuar masakrën në Charlie Hebdo, duke i cilësuar personat e armatosur si “xhihadistë heroikë”. Kryeministri i Francës, Manuel Valls, ka deklaruar se vendi i tij është në “luftë” me terrorizmin, por jo me fenë. Presidenti i Shteteve të Bashkuara, Barack Obama, ka shprehur mbështetje për Francën, duke thënë se “SHBA-ja qëndron me ju sot, qëndron me ju nesër”.
Shërbimet sekrete paralajmërojnë për një valë sulmesh në mbarë Evropën/Sulmi i përgjakshëm mbi redaksinë e revistës franceze satirike “Charlie Hebdo” dhe sulmi në tregun hebre në Paris mund të kenë qenë sipas informacioneve të ekspertëve të shërbimeve sekrete amerikane vetëm fillimi i një vale terrorizmi në mbarë Evropën. Sipas gazetës gjermane “Bild am Sonntag” e cila u referohet ekspertëve të shërbimeve sekrete amerikane, specialistët e përgjimit të shërbimit sekret Agjencia Kombëtare e Sigurisë (NSA) kanë regjistruar menjëherë pas masakrave të Parisit biseda telefonike të udhëheqësve të xhihadistëve të “Shteti Islamik” (IS). Në bisedat e përgjuara të krerëve të IS-it ëhtë folur për një valë të gjerë terrori në mbarë Evropën.
Paris konsiderohet në bisedat telefonike të përgjuara si fillimi i një serie sulmesh, që do të përfshijnë edhe kryeqytetet e tjera të Evropës. Ndër to përmendet edhe Roma. Megjithatë, plane konkrete nuk janë të njohura. Sipas mediave italiane në një video të re kërcënimi të ekstremistëve të IS-it, Roma përmendet si një nga objektivat e sulmeve. Kryeministri italian Matteo Renzi kërkoi si përgjigje ndaj dhunës islamike në Francë krijimin e një shërbimi sekret të BE-së. “Ne kemi një monedhë të përbashkët, dhe kemi nevojë për një agjenci të përbashkët të shërbimit sekret. Evropa duhet të jetë e bashkuar kundër terrorizmit,” tha Renzi. Shërbimet sekrete perëndimore janë të shqetësuar sidomos për faktin, se atentatorë e Parisit janë ndoshta pjesë e një rrjeti terrorist. Hetuesit amerikanë duhet të ketë dëshmi se vëllezërit Sherif dhe Said Kouachi kanë pasur kontakte në Holandë. Edhe ekspertët gjermanë të sigurisë besojnë se autorët e krimit ishin të ndikuar nga jashtë dhe kanë qenë të lidhur me islamikë të tjerë militante.
Shërbimi sekret britanik MI5 njoftohet se ka paralajmëruar autoritetet gjermane të sigurisë për sulme të munshme ndaj avionëve me eksploziv që nuk mund të zbulohet nga detektorët në aeroporte. Shkak mund të jetë një instruksion për ndërtimin e bombave i botuar kohët e fundit në internet nga Al-Kaida.
Kancelarja gjermane Angela Merkel u shpreh për një shkëmbim të zgjeruar të të dhënave për pasagjerët e avionëve në të gjithë botën dhe kërkoi në të njëjtën kohë edhe një bashkëpunim më të mirë ndërkombëtar të shërbimeve sekrete. Ajo theksoi se edhe shkëmbimi i informacioneve brenda Evropës duhet të zthellohet më tej. Merkel tha edhe se duhet të përmirësohen edhe pajisjet e shërbimeve sekrete në Gjermani.
Thirrje për vigjilencë Ministri i Brendshëm gjerman Thomas de Maizière (CDU) u bëri thirrje qytetarëve në Gjermani që të jenë vigjilentë. “Në Gjermani po ndodh një proces radikalizimi gjatë të cilit njerëzit po ndryshojnë si pamjen e jashtme edhe mendimet brenda vetes apo zakonet e të ushqyerit,” tha de Maiziere për gazetën “Bild am Sonntag”. De Maizière zhvillon këtë të dielë në Paris bisedime me disa nga kolegët e tij nga BE-ja dhe me ministrin e Brendshëm amerikan Eric Holder për luftën kundër terrorizmit.
SHBA organizon samit për luftën kundër ekstremizmit
Prokurori i përgjithshëm i Shteteve të Bashkuara, Eric Holder, ka bërë të ditur se Uashingtoni do të organizojë një samit më 18 shkurt, i cili do të ketë për temë luftën kundër ekstremizmit të dhunshëm. Duke folur në Paris, ku po merr pjesë në marshimin e solidaritetit për 17 viktimat e sulmeve terroriste në kryeqytetin francez, Holder ka thënë se samiti në Uashington do të synojë “të bashkojë burimet tona”. Ai i ka bërë këto komente pasi ka takuar në Paris shefa të ministrive evropiane të drejtësisë dhe të punëve të brendshme. Ministrat e brendshëm kanë kërkuar përmes një deklarate që Bashkimi Evropian të forcojë kufijtë e tij të jashtëm. Ata po ashtu kanë thënë se ekziston një “nevojë urgjente” për të shkëmbyer informacionet për pasagjerët ajrorë evropianë.
Fakti/Harta e “Le Monde”: “Unë jam Charlie” solidarizim vetëm nga shqiptarët, por jo nga serbët dhe maqedonasitGlobi u solidarizua dje me viktimat e sulmeve terrorite ndaj gazetës “Charlie Hebdo” në Paris, ku mbetën të vrarë 17 persona. Qindra protesta solidarizuese janë zhvilluar në Evropë me moton “Unë jam Charlie”. Gazeta franceze “Le Monde” ka bërë një hartë për të treguar vendet mbështetëse dhe ajo që bie në sy është se tubime të tilla janë mbajtur në rajon, në Kosovë, Shqipëri e Kroaci, por jo në Serbi, Maqedoni e Bosnjë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn